ฉลุย! ผถห.ไฟเขียว PIMO เพิ่มทุน 236.13 ล้านหุ้น รับแจกวอร์แรนต์ 7:2 พร้อมปันผล 0.034 บ.
ผู้ถือหุ้น PIMO ยกมืออนุมัติเพิ่มทุน 236.13 ล้านหุ้น รองรับวอร์แรนต์ไม่เกิน 176.13 ล้านหน่วย แจกฟรีผู้ถือหุ้นเดิม 7:2 และขายพีพี พร้อมปันผลงวดการดำเนินงานวันที่ 1 ก.ค.-31 ธ.ค.63 หุ้นละ 0.034 บาท ขึ้นเครื่องหมาย XD วันที่ 5 พ.ค.64 รับเงินวันที่ 25 พ.ค.64 
28 เม.ย. 2564

นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO-ไพโม่ ผู้ประกอบธุรกิจหลักได้แก่ผลิตมอเตอร์ไฟฟ้าเครื่องปรับอากาศ (Air Conditioning Motor) มอเตอร์ที่ใช้ในอุตสาหกรรมทั่วไป (Induction Motor)  เครื่องสูบน้ำ ปั๊มหอยโข่ง มอเตอร์สำหรับสระว่ายน้ำ มอเตอร์สำหรับปั๊มบ้าน (Submersible Pump,Pool Spa Pump and Home Pump) เปิดเผยว่าที่ประชุมสามัญผู้ถือหุ้นประจำปี 2564 มีมติอนุมัติให้เพิ่มทุน จำนวน 236.13 ล้านหุ้น เพื่อรองรับการออกใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ ครั้งที่ 2 (PIMO-W2) จำนวนไม่เกิน 176.13 ล้านหน่วย
ทั้งนี้จะจัดสรรให้แก่ผู้ถือหุ้นเดิมตามสัดส่วนการถือหุ้น ในอัตราส่วน 7 หุ้นสามัญเดิม ต่อ 2 หน่วยใบสำคัญแสดงสิทธิ ไม่คิดมูลค่า รวมทั้งอนุมัติให้ลดทุนจดทะเบียน โดยการตัดหุ้นจดทะเบียนที่ยังไม่ได้นำออกจำหน่าย  7,534,339 หุ้น มูลค่าที่ตราไว้หุ้นละ 0.25 บาท เป็นหุ้นส่วนที่เหลือจากการจัดสรร เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (PIMO-W1) ซึ่งจะครบกำหนดอายุของใบสำคัญแสดงสิทธิแล้ว จากทุนจดทะเบียนเดิมจำนวน  156,000,000 บาท เป็นทุนจดทะเบียนใหม่จํานวน 154,116,415.25 บาท แบ่งออกเป็นหุ้นสามัญ  616,465,661 หุ้นมูลค่าที่ตราไว้หุ้นละ 0.25 บาท
นายวสันต์ กล่าวต่อไปว่าการออกใบสำคัญแสดงสิทธิดังกล่าวหากผู้ถือหุ้นใช้สิทธิครบตามจำนวน จะทำให้ได้รับเงินประมาณ  308.23 ล้านบาท บริษัทฯ จะนำเงินที่ได้รับในครั้งนี้ไปรองรับการขยายธุรกิจเดิมและการลงทุนในธุรกิจใหม่ๆ นอกจากนี้ยังจะช่วยเสริมสภาพคล่องและส่งผลให้โครงสร้างทางการเงินมีความแข็งแกร่งและมั่นคงมากยิ่งขึ้น
อย่างไรก็ตามผู้ถือหุ้นยังอนุมัติให้จัดสรรกำไรสุทธิเป็นเงินปันผลประจำปี 2563 ในอัตราหุ้นละ 0.034 บาทต่อหุ้น คิดเป็นเงินปันผลจ่ายทั้งสิ้น 20.95 ล้านบาท จ่ายจากผลการดำเนินงานตั้งแต่วันที่ 1 กรกฎาคม ถึงวันที่ 31 ธันวาคม 2563 โดยกำหนดขึ้นเครื่องหมาย XD ในวันที่ 5 พฤษภาคม 2564 และจ่ายเงินปันผลในวันที่ 25 พฤษภาคม 2564